קוני הוקינס

קורנליוס לאנס "קוני" הוקינס (באנגלית: Cornelius Lance "Connie" Hawkins; ‏17 ביולי 1942 – 6 באוקטובר 2017) היה כדורסלן אמריקאי ששיחק בהארלם גלובטרוטרס, בליגת ה-ABA ובליגת ה-NBA בין השנים 1963–1976. על אף שבהגיעו ל-NBA היה מעבר לשיאו המקצועי, יכולתו הכוללת לאורך הקריירה זיכתה אותו במקום בהיכל התהילה של הכדורסל, בו הוצג בשנת 1992. בשנת 1997 נבחר לקבוצת כל הזמנים של ליגת ה-ABA, כאחד מ-30 השחקנים הגדולים בתולדות הליגה. הוקינס נולד בברוקלין שבעיר ניו יורק. בשתי שנותיו האחרונות ב"תיכון בויז" הוביל את קבוצת הכדורסל של התיכון לשתי עונות רצופות ללא אף הפסד, וזכה עמה פעמיים באליפות התיכונים של מדינת ניו יורק. בעונתו האחרונה קלע 25.5 נקודות בממוצע למשחק, כולל משחק אחד בו קלע 60 נקודות. בשנת 1960 החל ללמוד באוניברסיטת איווה ולשחק עבור קבוצת הכדורסל שלה, אך במהלך העונה היה מעורב בסקנדל מכירת משחקים שבגינו נקטעה קריירת המכללות שלו. מספר אנשים המקורבים להוקינס היו מעורבים בסקנדל, אך שמו של הוקינס עצמו מעולם לא הוזכר כאחד האשמים בפרשה. אף על פי כן, גורש הוקינס מאוניברסיטת איווה והוחרם על ידי יתר קבוצות ליגת המכללות. קומישינר ה-NBA, ג'יי. וולטר קנדי, הודיע כי לא יאשר אף חוזה שייחתם בין קבוצות הליגה להוקינס, וכתוצאה מכך לא נבחר הוקינס בשני הדראפטים בהם היה מועמד (1964 ו-1965). בשנת 1961 חתם בקבוצת "פיטסבורג רנס" מליגת ה-ABL, וזכה בפרס ה-MVP של עונת 1961/1962 לאחר שהוביל את קלעי הליגה 25.5 נקודות בממוצע למשחק. במהלך העונה הבאה התפרקה ה-ABL, והוקינס עבר לשחק בקבוצת הראווה הארלם גלובטרוטרס בה נשאר עד שנת 1967. לקראת עונת 1967/1968 עבר לקבוצת פיטסבורג פייפרס מליגת ה-ABA. באותה עונה הוביל את כל קלעי הליגה עם 26.8 נקודות למשחק, זכה בתוארי ה-MVP של העונה הסדירה וה-MVP של הפלייאוף, וקבוצתו זכתה באליפות ה-ABA. בעונה הבאה שיפר את תפוקתו ל-30.2 נקודות למשחק (שני בליגה לריק בארי), אך פציעה בברכו הגבילה אותו ל-47 משחקים בלבד וקבוצתו הודחה בסיבוב הפלייאוף הראשון. באותה תקופה הגיש תביעה על סך 6 מיליון דולר נגד ליגת ה-NBA, בטענה שהוחרם ממנה שלא כדין ועל אף שלא הוכח שום קשר ישיר בינו לבין סקנדל מכירת המשחקים. לקראת עונת 1968/1969 חתם הוקינס עם ה-NBA על עסקת טיעון במסגרתה שולמו לו 1.3 מיליון דולר, והזכות להחתימו הוענקה לפיניקס סאנס שהוקמה שנה קודם לכן. בפיניקס שיתף פעולה עם הגארדים דיק ואן ארסדייל וגייל גודריץ', והוביל בעונתו הראשונה את קלעי הקבוצה עם 24.6 נקודות בממוצע למשחק (שמיני ב-NBA). במשחק האחרון של עונת הרוקי שלו העמיד שורה סטטיסטית נדירה של 44 נקודות, 20 ריבאונדים, 8 אסיסטים, 5 חטיפות ו-5 חסימות בניצחון קבוצתו על סן דייגו רוקטס. בפלייאוף 1970 התמודדו הסאנס מול לוס אנג'לס לייקרס של ג'רי וסט, וילט צ'מברלין ואלג'ין ביילור, והפסידו בתוצאה 4-3. בסיום העונה נבחר לחמישיית העונה ב-NBA בפעם היחידה בקריירה. בשלוש העונות הבאות המשיך לשחק בפיניקס, וקלע כ-19.3 נקודות למשחק, אך הסאנס כשלו להעפיל בשנית לשלב הפלייאוף. לאחר 8 משחקים בעונת 1973/1974 נשלח הוקינס בטרייד ללוס אנג'לס לייקרס, בה חזר לשתף פעולה עם גייל גודריץ'. בשתי עונותיו בקבוצה נחלשה יכולתו והוא תרם כ-11.0 נקודות למשחק בלבד. בעונת 1975/1976 שיחק עבור אטלנטה הוקס, ובסיומה פרש ממשחק, בגיל 33. בשנת 1976 העלתה פיניקס סאנס את גופייתו של הוקינס, עם המספר 42, לתקרת אולמה הביתי כהוקרה על תרומתו לקבוצה. ב-6 באוקטובר 2017 נפטר הוקינס, בגיל 75. מדיה וקבצים בנושא קוני הוקינס בוויקישיתוף פרופיל, באתר Basketball-Reference פרופיל, באתר היכל התהילה של הכדורסל פרופיל, באתר ליגת ה-NBA ביוגרפיה, במדור ההיסטוריה של אתר ה-NBA סטטיסטיקות הקריירה ב-ABA וב-NBA, באתר Basketball-reference.com אלעד זאבי, קוני הוקינס היה אמור להיות מייקל ג'ורדן, אבל משהו השתבש בדרך, באתר הארץ, 16 באוקטובר 2015 קוני הוקינס, באתר אנציקלופדיה בריטניקה (באנגלית) קוני הוקינס, באתר "Find a Grave" (באנגלית) דף השחקן, באתר היכל התהילה קבוצת כל הזמנים של ה-ABA, באתר basketball-reference.com Connie Hawkins: Flying Outside, באתר ESPN Layups: More Info on Connie Hawkins, באתר ESPN,‏ 19 בנובמבר 2003 היסטוריית ליגת ה-ABL, באתר apbr.org הקלעים המובילים של עונת 1968/1969 ב-ABA, באתר basketball-reference.com ביוגרפיה, במדור ההיסטוריה של אתר ה-NBA סטטיסטיקות הקריירה ב-ABA וב-NBA, באתר basketball-reference.com נתוני סדרת הפלייאוף בין הסאנס ללייקרס, באתר basketball-reference.com חברי "טבעת הכבוד" של פיניקס סאנס, באתר הרשמי של הקבוצה Hall of Fame forward Connie Hawkins passes away at 75, באתר הרשמי של ה-NBA,‏ 7 באוקטובר 2017